I disse dage plantes i alt 59 træer på det, der i så mange år har været en byggeplads i hjertet af København.

Der kommer til at stå robinie, spidsløn, japansk røn, rød hestekastanje og vandgran på den del af pladsen, der ligger længst væk fra Rådhuset.

Ind mellem træerne snor en cykelsti sig. Den forbinder Jernbanegade med Vestergade.

Under de spidse ovenlysvinduer, der kommer ved siden af Rådhuspladens nye skov, ligger den nye metrostation, som ventes at skulle håndtere omkring 14.000 rejsende i døgnet.

Planen er, at den nye Rådhusplads og trælunden er åbnes med ibrugtagningen af citymetroringen til sommer.

På længere sigt er tanken også den, at Dragespringvandet skal helt tilbage. I 1954 blev en del af springvandet, et yderbassin med en diameter på 14 meter, fjernet, fordi det var i vejen for bilerne på H. C. Andersens Boulevard. Det blev først stillet op på Brønshøj Torv og har siden været opmagasineret. Værket er skabt af Thorvald Bindesbøll og Joakim Skovgaard. Når politikerne på rådhuset har skaffet penge til det en gang i tidens fylde, så skal de genetableres inde midt på Rådhuspladsen.

Vil man se flere træer end dem, der fra denne uge får adresse på Rådhuspladsen, er Fælledparken blot fem stop derfra med den nye metrolinje. Det er en tur, der kommer til at vare syv minutter.

Når der er fundet finansiering til projektet, så rykkes det gamle dragespringvand også ind på pladsen.

NB: Det er tidligere i denne artikel fremgået, at Dragespringvandet rykkes ind på pladsen, når metroringen åbner. Det sker ikke. Der er ikke fundet midler til projektet endnu, meddeler Københavns Kommune.